DA

Bruxelles, den 05.04.2006

KOM(2006) 150 endelig

Forslag til

RÅDETS AFGØRELSE

om Det Europæiske Fællesskabs holdning til tilpasningen til den tekniske udvikling af regulativ nr. 51 fra De Forenede Nationers Økonomiske Kommission for Europa

(forelagt af Kommissionen)

BEGRUNDELSE

Siden regulativ nr. 51 fra De Forenede Nationers Økonomiske Kommission for Europa (FN/ECE) om støj fra motorkøretøjer (personbiler, lastvogne og busser) trådte i kraft, er grænseværdierne blevet nedsat flere gange, senest i 1995. Den seneste nedsættelse havde ikke den forventede virkning, og efterfølgende undersøgelser viste, at målemetoderne ikke længere afspejlede bilisternes kørselsadfærd i praksis. Det blev derfor besluttet, at det før en ny nedsættelse af grænseværdierne først og fremmest er nødvendigt at udarbejde en ny testcyklus og bringe kørselsbetingelserne i forbindelse med støjtesten mere i overensstemmelse med de faktiske forhold.

En arbejdsgruppe inden for FN/ECE har nu udarbejdet en ændring af regulativ nr. 51. Den foreslåede ændring skal erstatte den eksisterende testprotokol med en bedre målemetode, der afspejler den støj, som motorkøretøjer frembringer ved normal kørsel i bytrafik. Gruppen har også drøftet nye grænseværdier og foreslår at indføre disse med ret lange overgangsperioder.

Kommissionen finder, at den nye testmetode kan være egnet, men at arbejdsgruppen ønskede at indføre den for hurtigt, og at der ikke har været gennemført en ordentlig konsekvensanalyse. Det samme gælder grænseværdierne. Kommissionen har derfor modsat sig arbejdsgruppens dokument og foreslår følgende forbedringer:

(1) Der bør foretages en konsekvensanalyse, før den nye testmetode og specielt de nye grænseværdier kan vedtages.

(2) Kommissionen har tilbudt at foretage denne konsekvensanalyse.

(3) For at Kommissionen kan have repræsentative data til rådighed til en grundig konsekvensanalyse, foreslår den, at bilproducenterne skal anvende den gamle og den nye målemetode parallelt. Den gamle metode skal fortsat være en betingelse for, at der kan opnås typegodkendelse, og den nye metode skal anvendes til overvågningsformål.

(4) Når der foreligger et tilstrækkelig stort antal repræsentative data, vil Kommissionen afslutte sin konsekvensanalyse og foreslå grænseværdier. Overvågningsproceduren skulle så ikke længere anvendes.

Nærværende forslag begrænser varigheden og omfanget af overvågningsproceduren. For eksempel vil visse kategorier af godkendelser ikke være omfattet, og varigheden vil være begrænset til to år.

Spørgsmålet blev forelagt Udvalget for Tilpasning til den Tekniske Udvikling (CATP) den 14. februar 2006. På sit møde kunne udvalget ikke godkende Kommissionen forslag. Det foreslås derfor i overensstemmelse med udvalgsproceduren, at forslaget forelægges Rådet til yderligere drøftelse. Inden tre måneder efter modtagelsen træffer Rådet med kvalificeret flertal afgørelse om forslaget. Har Rådet efter udløbet af denne frist hverken vedtaget forslaget eller tilkendegivet, at det er imod forslaget, vedtager Kommissionen forslaget, jf. Rådets afgørelse 1999/468/EF.

Forslag til

RÅDETS AFGØRELSE

om Det Europæiske Fællesskabs holdning til tilpasningen til den tekniske udvikling af regulativ nr. 51 fra De Forenede Nationers Økonomiske Kommission for Europa

(EØS-relevant tekst)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets afgørelse 97/836/EF af 27. november 1997 om Det Europæiske Fællesskabs tiltrædelse af overenskomsten under FN’s Økonomiske Kommission for Europa (FN/ECE) om indførelse af ensartede tekniske forskrifter for hjulkøretøjer samt udstyr og dele, som kan monteres og/eller benyttes på hjulkøretøjer, samt vilkårene for gensidig anerkendelse af godkendelser, der er meddelt på grundlag af sådanne forskrifter [1] ("overenskomst af 1958 som revideret"), særlig artikel 4, stk. 2, første led,

under henvisning til forslag fra Kommissionen [2], og

ud fra følgende betragtninger:

(1) Når et forslag om tilpasning af et regulativ vedtaget af FN’s Økonomiske Kommission for Europa, der er knyttet som bilag til den reviderede overenskomst af 1958, og som forpligter Fællesskabet i medfør af bestemmelserne i bilag II til afgørelse 97/836/EF, kommer til afstemning i det administrationsudvalg, der er nedsat i henhold til artikel 1, stk. 2, i nævnte overenskomst, fastlægges Kommissionens stemmeafgivelse i overensstemmelse med proceduren for teknisk tilpasning af direktiverne om typegodkendelse af motorkøretøjer.

(2) Under hensyntagen til den opnåede erfaring og den tekniske udvikling bør der foretages en tilpasning af kravene til visse dele og karakteristika, der er omfattet af FN/ECE-regulativ nr. 51.

(3) Et udkast til Kommissionens afgørelse blev forelagt Udvalget for Tilpasning til den Tekniske Udvikling, der blev nedsat ved Rådets direktiv 70/156/EØF af 6. februar 1970 om tilnærmelse af medlemsstaternes lovgivning om godkendelse af motorkøretøjer og påhængskøretøjer dertil. Udvalget kunne på sit møde den 14. februar 2006 ikke afgive en positiv udtalelse om udkastet til afgørelse. I overensstemmelse med udvalgsproceduren har Kommissionen derfor måttet forelægge Rådet et forslag til foranstaltninger -

TRUFFET FØLGENDE AFGØRELSE:

Artikel 1

Udkastet til ændringer af det FN/ECE-regulativ, der er nævnt i bilaget, godkendes hermed.

Artikel 2

Det Europæiske Fællesskab, repræsenteret ved Kommissionen, stemmer for de i artikel 1 nævnte udkast til ændringer af regulativer ved afstemningen på administrationsudvalgets møde, som afholdes den 22. eller 23. juni 2006 i anledning af det 139. møde i verdensforumet for harmonisering af regulativer for motorkøretøjer under FN/ECE, eller i givet fald, når de kommer til afstemning på et senere møde.

Udfærdiget i Bruxelles, den

På Rådets vegne

Formand

BILAG

Det Europæiske Fællesskabs stemmeafgivning vedrører følgende dokument:

Regulativ nr. 51 | TRANS/WP.29/2006/31 TRANS/WP.29/2006/31/Add. 1 |

[1] EFT L 346 af 17.12.1997, s. 78.

[2] EFT C […] af […], s. […].

--------------------------------------------------